Source: http://www.pravo-medicina.sk/aktuality/533/eslp-rozhodol-v-pripade-nb-proti-slovenskej-republike
Timestamp: 2018-02-20 03:44:45+00:00

Document:
ESĽP rozhodol v prípade N.B. proti Slovenskej republike | Medicínske právo
Európsky súd pre ľudské práva vo vzťahu k porušeniu jednotlivých článkov konštatoval porušenie článku 3 a článku 8. Podľa názoru súdu došlo k porušeniu článku 3, ktorý garantuje zákaz vystavovania neľudskému alebo ponižujúcemu zaobchádzaniu, z hmotnoprávneho hľadiska, ale nie procesnoprávneho hľadiska. Súd dospel k záveru , že aj keď personál nemocnice v Spišskej Novej Vsi, kde k sterilizácii neplnoletej (vtedy sedemnásťročnej pacietky) došlo, nemal v úmysle zle zaobchádzať so sťažovateľkou, jej právo bolo porušené tým, že zdravotníci konali s veľkou neúctou k jej právu slobodne sa rozhodovať v postavení pacienta, pričom znížili jej postavenie ako ženy v rómskej komunite a spôsobili jej psychické utrpenie.
Ďalej súd uznal porušenie článku 8, keďže Slovenská republika nevyhovela pozitívnemu záväzku vyplývajúcemu z predmetného článku a nezabezpečila práva garantované týmto článkom takým spôsobom, aby boli prijaté účinné právne záruky chrániace reprodukčné zdravie osobitne u žien rómskeho pôvodu. Tým, že súd konštatoval porušenie práva na rešpektovanie súkromného a rodinného života, l porušenie práva na uzavretie manželstva a založenie rodiny podľa článku 12 už osobitne neprejednával.
Pokiaľ ide o článok 14, súd nepovažoval správanie nemocničného personálu za diskriminačné, úmyselne rasovo motivované ani právnu úpravu sterilizácií za súčasť všeobecnejšej organizovanej politiky. Na druhej strane uznal, že podľa viacerých expertov má slovenská práva úprava nedostatky.
Sťažovateľke súd priznal 25 000 € z titulu nemajetkovej ujmy a 5 000 € z titulu nákladov a výdavkov. Zvyšok jej nárokov zamietol.
Zdroj: justice.gov.sk, ehcr.coe.int
Foto: sidewaysfilm.com
Rozhodnutie si môžete pozrieť tu

References: súd 
 Súd 
 súd 
 súd 
 súd 
 súd